Oficialusis leidinys L 337 , 13/12/2002 p. 0021 - 0023



Komisijos reglamentas (EB) Nr. 2208/2002 2002 m. gruodžio 12 d. nustatantis išsamias Tarybos reglamento (EB) Nr. 814/2000 dėl bendrosios žemės ūkio politikos informacinių priemonių taikymo taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 2000 m. balandžio 17 d. Tarybos reglamentą (EB) Nr. 814/2000 dėl bendrosios žemės ūkio politikos informacinių priemonių [1], ypač į jo 9 straipsnį, kadangi: (1) Atsižvelgiant į 2000, 2001 ir 2002 m. įgytą patirtį ir siekiant patobulinti sistemą, reikėtų iš dalies pakeisti išsamias Tarybos reglamento (EB) Nr. 814/2000 taikymo taisykles, nustatytas Komisijos reglamente (EB) Nr. 1557/2001 [2] su pakeitimais, padarytais Reglamentu (EB) Nr. 1366/2002 [3]. Atsižvelgiant į reikalingų pakeitimų apimtį ir siekiant skaidrumo visų suinteresuotų šalių atžvilgiu, Reglamentas (EB) Nr. 1557/2001 turėtų būti pakeistas. (2) Reglamentas (EB) Nr. 814/2000 apibrėžia su bendrąja žemės ūkio politika susijusių informacinių priemonių rūšį ir turinį. (3) Kvietimas teikti pasiūlymus yra pats efektyviausias ir skaidriausias būdas užtikrinti, kad apie subsidijas, numatytas pagal Reglamentą (EB) Nr. 814/2000, būtų paskelbta kuo plačiau ir būtų pasirinktos tinkamiausios priemonės. (4) Turėtų būti nustatyti išsamūs pareiškėjų tinkamumo reikalavimai, netinkamumo priežastys, bendrieji priemonių atrankos kriterijai ir subsidijų skyrimo kriterijai, kaip nurodyta Reglamento (EB) Nr. 814/2000 3 straipsnio 2 dalyje. (5) Siekiant apsaugoti Bendrijos finansinius interesus išmokant subsidijos išankstinį mokėjimą, turi būti pateikta tokio paties dydžio banko garantija. (6) Tam, kad turimi finansiniai ištekliai būtų prieinami kuo didesniam potencialių gavėjų skaičiui, didesnė nei 50 % dalinio finansavimo norma galima tik išimtiniais atvejais. (7) Komisija sudaro naudos gavėjų ir finansuojamųjų informacinių priemonių sąrašą. Siekdama nustatyti iš sprendimų skirti subsidiją atsirandančias teises ir pareigas, Komisija sudaro susitarimą su naudos gavėju. Kiekviename susitarime turi būti numatytos tikslios nuostatos, susijusios su Komisijos teise atlikti patikrinimus. (8) 1999 m. gegužės 17 d. Tarybos reglamentu (EB) Nr. 1258/1999 dėl bendrosios žemės ūkio politikos finansavimo [4] įkurtam Europos žemės ūkio orientavimo ir garantijų fondo (EŽŪOGF) komitetui pranešant apie priemones, finansuojamas pagal šį reglamentą, bus palengvintas valstybių narių įgyvendinamų ir Bendrijos remiamų priemonių koordinavimas. (9) Atsižvelgiant į laiko terminus, skirtus kvietimui teikti pasiūlymus paskelbti, šis reglamentas turėtų įsigalioti iškart. (10) Šiame reglamente numatytos priemonės atitinka EŽŪOGF komiteto nuomonę, PRIĖMĖ ŠĮ REGLAMENTĄ: 1 straipsnis Taikymo sritis Šis reglamentas nustato išsamias informacinių priemonių, susijusių su bendrąja žemės ūkio politika, įgyvendinamų darbo programomis ir konkrečiomis priemonėmis, kurioms gali būti skiriama Bendrijos subsidija, kaip nurodyta Reglamento (EB) Nr. 814/2000 2 straipsnio 1 dalies a ir b punktuose, taikymo taisykles. 2 straipsnis Sąvokų apibrėžimai Šiame reglamente: a) "konkrečios informacinės priemonės", paminėtos Reglamento (EB) Nr. 814/2000 2 straipsnio 1 dalies b punkte, yra tam tikru laiku ir tam tikroje vietoje vykstantys informaciniai renginiai, finansuojami iš vieno biudžeto; b) "metinės darbo programos", paminėtos Reglamento (EB) Nr. 814/2000 2 straipsnio 1 dalies a punkte, susideda iš 2–5 konkrečių informacinių priemonių; c) "informacinės priemonės" yra konkrečios informacinės priemonės ir metinės darbo programos. 3 straipsnis Kvietimas teikti pasiūlymus Kasmet iki liepos 31 d. Europos Bendrijų oficialiajame leidinyje Komisija paskelbia kvietimą teikti pasiūlymus dėl informacinių priemonių, tiksliai nurodydama, inter alia, prioritetinę tematiką, priemonių rūšis bei tikslinę auditoriją, jų įgyvendinimo būdus, pasiūlymų pateikimo terminus, laikotarpį, kuriuo leidžiama vykdyti su priemonėmis susijusias operacijas, remtinumo reikalavimus, atrankos ir skyrimo kriterijus, remtinas išlaidas bei paraiškų vertinimo metodus, siekiant skirti subsidijas. 2002 m. kvietimas teikti pasiūlymus paskelbiamas ne vėliau kaip 2002 m. gruodžio 31 dieną. 4 straipsnis Pareiškėjų tinkamumo kriterijai 1. Reglamento (EB) Nr. 814/2000 2 straipsnio 1 dalies a punkte minimos organizacijos ir asociacijos privalo tenkinti toliau išvardytus reikalavimus: a) būti privačios; jei šios organizacijos ar asociacijos jungia kitas organizacijas ar asociacijas, pastarosios taip pat privalo būti privačios; kai metinė darbo programa yra vykdoma su partneriais, partneriai taip pat privalo būti privatūs; b) būti nesiekiančiomis pelno; c) būti įsisteigusiomis valstybėje narėje ne vėliau kaip prieš dvejus metus. 2. Reglamento (EB) Nr. 814/2000 2 straipsnio 1 dalies b punkte minimos šalys privalo būti juridiniai asmenys, pagal įstatymus įsteigti valstybėje narėje ne vėliau kaip prieš dvejus metus. 3. Jei 8 straipsnyje nurodytas susitarimas numato subsidijos išankstinį mokėjimą, pareiškėjas pateikia tokio paties dydžio banko garantiją pagal Komisijos pateiktą pavyzdį. Tokios garantijos nereikalaujama, kai pareiškėjas yra viešoji institucija. 5 straipsnis Pareiškėjų netinkamumo priežastys Subsidijos negali būti skiriamos tiems pareiškėjams, kurie subsidijos skyrimo procedūros metu yra vienoje iš toliau išvardytų padėčių: a) yra bankrutavę arba likviduojami, jų reikalus administruoja teismas, yra sudarę susitarimą su kreditoriais, yra sustabdę savo ekonominę veiklą, jiems iškelta byla dėl šių reikalų arba jie yra panašioje padėtyje, susidariusioje dėl panašios procedūros, numatytos nacionalinės teisės aktuose arba reglamentuose; b) yra pripažinti kaltais padarę nusižengimą, susijusį su jų profesine veikla, kai sprendimas turi res judicata galią; c) priemonėmis, kurias užsakovas gali pateisinti, įrodyta, kad jie yra kalti dėl ypač netinkamo profesinių pareigų atlikimo; d) neįvykdė įsipareigojimų sumokėti socialinio draudimo įmokas ar mokesčius pagal tos šalies, kurioje jie yra įsisteigę, užsakovo šalies arba šalies, kurioje bus vykdoma sutartis, įstatymų nuostatas; e) yra priimtas res judicata galią turintis sprendimas dėl sukčiavimo, korupcijos, dalyvavimo kriminalinės organizacijos veikloje ar bet kokios kitos neteisėtos Bendrijų finansiniams interesams žalingos veiklos; f) pagal kitą iš Bendrijos biudžeto finansuojamą viešųjų pirkimų ar subsidijos skyrimo procedūrą yra pripažinti labai pažeidę sutartį dėl savo sutartinių įsipareigojimų neįvykdymo; g) pateikdami prašomą informaciją, pateikė žinomai neteisingas deklaracijas. 6 straipsnis Priemonėms taikomi atrankos ir skyrimo kriterijai 1. Norėdami įgyti teisę gauti Bendrijos finansavimą, pareiškėjai privalo įrodyti savo techninius ir finansinius pajėgumus. 2. Subsidijos skiriamos remiantis kvietime teikti pasiūlymus apibrėžtais kokybės ir ekonomiškumo kriterijais. 7 straipsnis Finansavimo norma 1. Didžiausia finansavimui atrinktų priemonių Bendrijos finansavimo norma sudaro 50 % reikalavimus atitinkančių išlaidų. 2. Pareiškėjo prašymu didžiausia kiekvienos konkrečios informacinės priemonės Bendrijos finansavimo norma gali būti padidinta iki 75 % reikalavimus atitinkančių išlaidų, jei ji yra ypač svarbi, kaip apibrėžta kvietime teikti pasiūlymus. 8 straipsnis Susitarimas 1. Remdamasi šiame reglamente ir kvietime teikti pasiūlymus numatytais kriterijais, Komisija sudaro Bendrijos finansavimo naudos gavėjų bei skirtinų sumų sąrašą. 2. Dėl Komisijos sprendimo skirti subsidiją atsirandančios teisės ir pareigos yra Komisijos ir naudos gavėjų susitarimo dalykas. 9 straipsnis Metinis subsidijų pobūdis Subsidijos skiriamos tik vieneriems metams ir nesuteikia jokios teisės vėlesniems metams, net jei konkreti priemonė yra daugiametės strategijos dalis. 10 straipsnis Pranešimas EŽŪOGF komitetui EŽŪOGF komitetui pranešama apie: a) kvietimo teikti pasiūlymus turinį prieš jį paskelbiant; b) konkrečias informacines priemones ir metines darbo programas, kurioms suteikiama subsidija; c) Komisijos iniciatyva vykdomą veiklą, kaip numatyta Reglamento (EB) Nr. 814/2000 2 straipsnio 1 dalies c punkte. 11 straipsnis Viešumas Naudos gavėjų ir pagal šį reglamentą finansuojamų informacinių priemonių sąrašas bei finansinės paramos sumos ir normos kiekvienais metais yra skelbiamos Europos Bendrijų oficialiajame leidinyje. 12 straipsnis Panaikinimas Reglamentas (EB) Nr. 1557/2001 panaikinamas. Jis toliau taikomas informacinėms priemonėms, kurias Komisija patvirtino prieš įsigaliojant šiam reglamentui. 13 straipsnis Įsigaliojimas Šis reglamentas įsigalioja jo paskelbimo Europos Bendrijų oficialiajame leidinyje dieną. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2002 m. gruodžio 12 d. Komisijos vardu Franz Fischler Komisijos narys [1] OL L 100, 2000 4 20, p. 7. [2] OL L 205, 2001 7 31, p. 25. [3] OL L 198, 2002 7 27, p. 29. [4] OL L 160, 1999 6 26, p. 103. --------------------------------------------------